CELEX: C2005/132/65
Language: et
Date: 2005-05-28 00:00:00
Title: Kohtuasi T-144/05: Pablo Muñiz'i 12. aprilli 2005. aasta hagi Euroopa Ühenduste Komisjoni vastu

28.5.2005   
            
            
               ET
            
            
               Euroopa Liidu Teataja
            
            
               C 132/36
            
         Pablo Muñiz'i 12. aprilli 2005. aasta hagi Euroopa Ühenduste Komisjoni vastu
   (Kohtuasi T-144/05)
   (2005/C 132/65)
   Kohtumenetluse keel: inglise
   Pablo Muñiz, elukoht Brüssel (Belgia), esitas 12. aprillil 2005 Euroopa Ühenduste Esimese Astme Kohtule hagi Euroopa Ühenduste Komisjoni vastu. Hageja esindaja on advokaat B. Dehandschutter.
   Hageja palub esimese astme kohtul:
   
               1.
            
            
               tühistada komisjoni 3. veebruari 2005. aasta otsus osas, milles sellega keelduti andmast täielikku juurdepääsu hageja poolt taotletud dokumentidele;
            
         
               2.
            
            
               tühistada komisjoni 3. veebruari 2005. aasta otsus, milles sellega keelduti andmast osalist juurdepääsu hageja poolt taotletud dokumentidele;
            
         
               3.
            
            
               jätta kohtukulud Euroopa Ühenduste Komisjoni kanda.
            
         Õiguslikud alused ja peamised argumendid
   Hageja on advokaat, kes on spetsialiseerunud klientide nõustamisele tollindusega seotud küsimustes. Et oma kliente kõige paremini nõustada, esitas ta 13. oktoobril 2004 komisjonile taotluse juurdepääsuks tolliseadustiku komitee — tariifi- ja statistikanomenklatuuri osakonna septembrikuu istungi protokollidele ja teatavatele maksustamise ja tolliliidu peadirektoraadi (TAXUD) dokumentidele. See taotlus jäeti 1. detsembril 2004 määruse nr 1049/2001 artikli 4 lõike 3 alusel rahuldamata. 15. detsembril 2004 taotles hageja esialgse otsuse ülevaatamist. Vaidlustatud otsus tehti selle taotluse tulemusena ning selles kinnitati varasemat otsust juurdepääsu andmisest keeldumise kohta.
   Hageja väidab, et vaidlustatud otsusega on rikutud määruse nr 1049/2001 artikli 4 lõiget 3. Hageja leiab, et juurdepääsu andmisest keeldumise põhjusi, nimelt seda, et taotletud dokumentide avaldamine kahjustaks oluliselt komisjoni otsustamisprotsessi, ei saa selle sätte kohaselt keeldumise aluseks tuua. Samas kontekstis väidab hageja ka seda, et vaidlustatud otsuses oli ekslikult tuginetud dokumendiliigile viitamisele, mitte iga taotletud dokumendi sisu hindamisele.
   Edasi leiab hageja, et rikutud on sama määruse artikli 4 lõiget 6, kuna komisjon keeldus andmast taotletud dokumentidele isegi osalist juurdepääsu. Samuti väidab ta, et vaidlustatud otsuses ei ole arvestatud määruse artikli 2 lõiget 1, kuna see toob kaasa sisedokumentide avaldamisest süstemaatilise keeldumise ainuüksi sel põhjusel, et asjakohane dokument ei ole lõplikult valmis.
   Lõpetuseks leiab hageja, et taotletud dokumentide avaldamist õigustaks ülekaalukas üldine huvi, mis seisneb huvitatud isikute vajaduses paremini mõista tariifiklassifikatsiooni küsimustes tehtud otsuseid.